**Tárgy**: Javaslat a Kábítószerügyi Egyeztető Fórum programjainak támogatására kiírt pályázatokon való részvételre

**Tisztelt Képviselő testület!**

Pesterzsébet Önkormányzatának Képviselő-testülete a 060/2016. (III. 10.) Ök. sz. határozatával hozta létre a Kábítószerügyi Egyeztető Fórumot (továbbiakban: KEF), mely a kitűzött céljainak megvalósítása, valamint tervezett programjainak magas színvonalú lebonyolítása érdekében megalakulása óta több pályázaton is részt vett (Ki az utcára, Megint az utcán!, valamint Működik a KEF! című programok).

Az Emberi Erőforrások Minisztériuma megbízásából a Szociális és Gyermekvédelmi Főigazgatóság idén **ismét nyílt pályázatot hirdetett** **KAB-KEF-18-A/B kódszámmal** a Kábítószerügyi Egyeztető Fórumok működési feltételeinek biztosítására, valamint a kábítószer-probléma kezelését előmozdító helyi stratégiák megvalósulásának előmozdítására, valamint **KAB-ME-18-KMR-A/B/C kódszámmal** az univerzális, célzott és javallott prevenciós programok támogatására **kizárólag a Közép-magyarországi régióban.**

**I.** A KAB-KEF-18-A kódszámú pályázat keretében lehetőség nyílik a helyi felmérések lefolytatására, szakmai tanulmányút szervezésére, tanácsadásra, illetve jó gyakorlatokat bemutató megbeszélések, konferenciák megvalósítására.

A pályázat elbírálása során előnyt élveznek a kábítószer probléma kezelése szempontjából előremutató, a helyi igényekre, sajátosságokra reagáló, szemléletformáló jelleggel bíró, több KEF együttműködésében megvalósuló szakmai programok.

A KAB-KEF-18-B kódszámú pályázata tapasztalattal nem rendelkező, fejlődni kívánó, vagy újjá alakuló KEF-ek számára biztosít támogatást.

**A fentiek alapján önkormányzatunk az „A” kategóriában pályázhat**.

Az „A” jelű pályázati kategória keretében az orvosok, pedagógusok, szociális és gyermekvédelmi szakemberek számára tervezett előadások még inkább elősegítik a korai kezelésbevételt, valamint a megváltozott szerhasználati mintázatok lereagálását.

Pályázatok támogatására rendelkezésre álló keretösszeg 50 millió forint, melyből - vissza nem térítendő- igényelhető összeg az „A” kódszámú pályázat esetén legfeljebb 1,5 millió forint.

A pályázó által kötelezően biztosítandó önrész mértéke a támogatási összeg 10 %-a.

A Pályázati programokat 2018. július 1. és 2019. június 30. között kell megvalósítani.

Pályázatok benyújtásának határideje: **2018. április 30.**

**II.** A KAB-ME-18-KMR-A/B/C kódszámú pályázat keretében a Nemzeti Drogellenes Stratégia 2013–2020 „Tiszta tudat, józanság, küzdelem a kábítószer-bűnözés ellen” című dokumentumban foglaltaknak megfelelően, a kábítószer-használat megelőzése és visszaszorítása érdekében univerzális, célzott és javallott prevenciós programok támogatására, az iskolai és egyéb színtereken megvalósuló, elsősorban a gyermekek és fiatalok elérését célzó, továbbá/valamint a helyi közösségi résztvevők együttműködésén alapuló, szemléletformáló, a drogfogyasztással szemben megfelelő alternatívát nyújtó programok és célzott beavatkozások támogatására nyílik lehetőség.

A pályázatok értékelése során prioritást élveznek azok a programok, amelyek támogatják a személyes és a közösségi erőforrások fejlesztését, a családi rendszer megerősítését, a veszélyeztetett célcsoportok elérését, a korai kezelésbevétel előmozdítását, valamint reflektálnak a megváltozott szerhasználati mintázatokra.

A fenti célok megvalósítását az alábbi három pályázati kategória szolgálja:

**A” kategória**: Az iskolai, köznevelési és felsőoktatási színtereken olyan célzott, vagy javallott prevenciós programok támogatása, amelyek illeszkednek az iskolai köznevelési és felsőoktatási egészségfejlesztési, egészségnevelési feladatokhoz és a program rendelkezik szakmai ajánlással.

**„B” kategória**: Az iskolai, köznevelési és felsőoktatási színtereken olyan célzott, vagy javallott prevenciós programok támogatása, amelyek illeszkednek az iskolai, köznevelési és felsőoktatási egészségfejlesztési, egészségnevelési feladatokhoz és a program nem rendelkezik szakmai ajánlással, ugyanakkor a Pályázó vállalja, hogy a szakmai ajánlást a program megkezdéséig megszerzi.

**„C” kategória**: Az iskolai, köznevelési és felsőoktatási színtereken kívül megvalósuló, prevenciós és közösségi programok létrehozása, továbbá a függőnek nem minősülő, de annak korai jeleit mutató szerfogyasztó személyek számára speciális intervenciók alkalmazása, valamint érzelmi és értékközvetítő nevelést segítő, online és offline módszert ötvöző programok megvalósítása. A pályázati kategória keretében lehetőség van a családi rendszer megerősítését, a szülői készségek fejlesztését szolgáló programok, képzések, továbbá a gyermekvédelemi szakellátásban élő gyermekek és fiatal felnőttek szerhasználatát megelőző, támogatására.

**A fentiek alapján önkormányzatunk az „C” kategóriában pályázhat**.

Pályázatok támogatására rendelkezésre álló keretösszeg 170 millió forint, melyből - vissza nem térítendő- igényelhető összeg a „C” jelű program esetén legfeljebb 9 millió forint.

A pályázó által kötelezően biztosítandó önrész mértéke a támogatási összeg 10 %-a.

A Pályázati programokat 2018. július 1. és 2019. június 30. között kell megvalósítani.

Pályázatok benyújtásának határideje: **2018. április 30.**

A Kábítószerügyi Egyeztető Fórum elnöksége egyhangúlag támogatta a fent megjelölt pályázatokon való részvételt.

Kérem a Képviselő-testületet, hozzon döntést a pályázatokon való részvételről.

**Határozati javaslatok:**

**I.** Pesterzsébet Önkormányzatának Képviselő-testülete úgy dönt, hogy

1. részt vesz aKábítószerügyi Egyeztető Fórumok működési feltételeinek biztosítására, valamint a kábítószer-probléma kezelését előmozdító helyi stratégiák megvalósulásának előmozdítása támogatására kiírt KAB-KEF-18-A/B kódszámú pályázaton az „A” kategóriában.
2. az Önkormányzat a kötelező feladatainak veszélyeztetése nélkül kötelezettséget vállal arra, hogy a pályázat pozitív elbírálása esetén a pályázati program megvalósításához szükséges 10 %-os önrészt - legfeljebb 150.000,- Ft saját forrást - az Önkormányzat 2018. évi költségvetéséről szóló 2/2018. (II. 20.) önkormányzati rendelete 2.5 mellékletének 2. pontjában található Mentálhigiénés és Drogstratégiai programok tartaléka soron lévő összeg terhére biztosítja.
3. a pályázat pozitív elbírálása esetén felkéri a polgármestert a támogatási szerződés aláírására és a szükséges intézkedések megtételére.

**II.** Pesterzsébet Önkormányzatának Képviselő-testülete úgy dönt, hogy:

1. részt vesz a Kábítószerügyi Egyeztető Fórumok univerzális, célzott és javallott prevenciós programok támogatására kiírt KAB-ME-18-KMR-A/B/C kódszámú pályázaton a „C” kategóriában.
2. az Önkormányzat a kötelező feladatainak veszélyeztetése nélkül kötelezettséget vállal arra, hogy a pályázat pozitív elbírálása esetén a pályázati program megvalósításához szükséges 10 %-os önrészt – legfeljebb 900.000, Ft saját forrást – az Önkormányzat 2018. évi költségvetéséről szóló 2/2018. (II. 20.) önkormányzati rendelete 2.5. mellékletének 2. pontjában található Mentálhigiénés és Drogstratégiai programok tartaléka soron lévő összeg terhére biztosítja.
3. a pályázat pozitív elbírálása esetén felkéri a polgármestert a támogatási szerződés aláírására és a szükséges intézkedések megtételére.

Felelős: Szabados Ákos polgármester

Határidő: adott

A határozat elfogadása egyszerű szótöbbséget igényel.

Az előterjesztést tárgyalja: Egészségügyi és Sportbizottság

 Oktatási, Kulturális, Ifjúsági és Informatikai Bizottság

 Szociális Bizottság

 Pénzügyi Bizottság

Az előterjesztést készítette: Schmidtné Buda Andrea KESZO osztályvezető

 Farkas János KESZO ifjúsági referens

Az előterjesztés egyeztetve: Lehoczki Péterné PSZO osztályvezetővel

**Budapest, 2018. április. 04.**

**Szabados Ákos**

 polgármester